Fastlega má gera ráð fyrir því að gönguleið upp að gosstöðvunum verði færð, þar sem hætta er á að nýjar sprungur opnist í Geldingadölum sunnan við gígana þar.
Vísindaráð ályktaði í gær að gönguleiðin upp að Geldingadölum gæti verið varasöm. Við suðurenda Geldingadala gæti kvika komið upp á yfirborð í nýjum sprungum. Rögnvaldur Ólafsson aðstoðaryfirlögregluþjónn segir að það sé í skoðun að færa stíginn.
Elín Björk Jónasdóttir hópstjóri veðurþjónustu Veðurstofu Íslands segir að aðstæður við gosstöðvarnar hafi breyst eftir að fleiri sprungur opnuðust.
Magnús Tumi Guðmundsson prófessor í Jarðeðlisfræði segir að það þurfi að umgangast gosið og hraunið af virðingu. Hætturnar séu lúmskar í grennd við gosið.
Gönguleið að gosstöðvunum verður að öllum líkindum færð vegna hættu á að nýjar sprungur opnist í grennd við gömlu leiðina. Ekki er mikil hætta á að gosið valdi skaðlegri gasmengun á höfuðborgarsvæðinu. 